શિયાળાની સવારે એક અચરજ બને છે. ગરમ પાણીએ સ્નાન કરીને કો’ક નીકળે પછી આપણો વારો આવે ત્યારે બાથરૂમ હૂંફાળો લાગે છે. બાલદીનું પાણી આમ તો ગરમ હોય છે, પરંતુ એને શિયાળામાં ઝટ ઝટ ખલાસ થઈ જવાની કુટેવ હોય છે. બાથરૂમ છોડતી વખતે મનમાં રહી ગયેલી અધૂરપ દિવસની ગુણવત્તા પર પ્રહાર કરતી રહે છે. જીવનમાં રહી ગયેલી કશીક ખાનગી અધૂરપને ‘ખટકો’ કહે છે. માણસને જીવતેજીવત ખતમ કરવા માટે એક ખટકો બસ છે. ખટકાના ખગોળશાસ્ત્રને પ્રતીક્ષા કહે છે. ખટકો માણસના હૃદયનો રોગ છે. એના હુમલા આગળ આઇસીસીયુ પણ લાચાર છે. એવે વખતે એક જ ઔષધિ કામ લાગે છે. શાયરો એને સ્મરણ કહે છે.